## Susana Camarero reafirma el compromís del Consell per “millorar l’atenció i la qualitat de vida dels pacients de salut mental”

*** La vicepresidenta ha clausurat les II Jornades de Servicis Socials i Salut Mental
* Recorda que el Consell ha destinat 724 milions d’euros al Pla de salut mental “més del 65 % que l’anterior Govern”**

La vicepresidenta i consellera de Servicis Socials, Igualtat i Vivenda, Susana Camarero, ha reafirmat el compromís del Consell per “millorar l’atenció i la qualitat de vida dels pacients de salut mental”. En eixe sentit, ha apostat perquè “ningú quede arrere” en salut mental i per crear un entorn “en el qual la dignitat, l’equitat i les oportunitats siguen per a tots” a la Comunitat Valenciana.

Camarero ha assegurat que “este Consell està tractant la salut mental des del primer dia de la seua presa de possessió amb un compromís de govern i amb dotació econòmica”, durant la clausura de les II Jornades de Servicis Socials i Salut Mental, que s’han celebrat a València.

La vicepresidenta ha recordat que el Govern Valencià ha destinat 724 milions d’euros al Pla valencià de salut mental i addiccions, la qual cosa suposa un increment del 65 % respecte als recursos destinats per l’anterior govern.

Així mateix, ha explicat que la Generalitat està concloent el procés de licitació de 18 hospitals de salut mental per a persones adultes, amb una dotació total de 450 places i un pressupost de més de 56 milions d’euros per als pròxims cinc anys.

Igualment, el Consell ha aprovat la licitació de 18 hospitals de dia de salut mental per a la infància i l’adolescència, amb una dotació de 480 places i un pressupost de més de 62 milions d’euros.

Amb la creació de tots estos nous centres, la Comunitat Valenciana es convertix en l’autonomia líder en nombre de places en hospitals de dia per a la infància i adolescència i la segona per a persones adultes.

També ha detallat que els servicis de salut mental han registrat durant el setembre passat “el major increment de plantilles de la nostra història amb la contractació de 200 professionals”, la qual cosa suposa un augment del 21 %.

Segons Camarero, estes mesures són fruit “d’una política enfocada a tractar la salut mental des d’una perspectiva de 360 graus, amb accions dirigides a la prevenció, la millora de l’atenció i la integració dels nostres pacients, les seues famílies i els qui els cuiden professionalment”.

**Inserció laboral i prevenció**

La vicepresidenta ha destacat que la inserció laboral dels pacients i la prevenció són imprescindibles per a “abordar de manera integral la salut mental, que és el propòsit de totes les polítiques d’este Consell”.

En esta línia, ha esmentat diferents iniciatives d’inserció laboral posades en marxa per la Conselleria de Servicis Socials, com el Programa d’atenció i seguiment de salut mental (Sasem), que involucra 52 entitats locals de tota la Comunitat i compta amb 165 professionals, que fins al moment han atés més de 2.000 persones.

Camarero s’ha referit també al programa Avalem-Capactitats, que fomenta la contractació de persones usuàries del Sasem a través de subvencions a entitats locals.

La vicepresidenta ha destacat també la necessitat de previndre, especialment entre els jóvens, “perquè les dades mostren un augment de la incidència i perquè invertir en el benestar de la joventut és una política prioritària d’este Consell”.

A això respon la posada en marxa del Programa per a la promoció del benestar emocional i la prevenció de les addiccions en centres escolars, que compta amb un pressupost de més de 10 milions d’euros, “la major inversió realitzada fins hui en matèria preventiva”.

**Aposta integradora**

Camarero ha insistit en el fet que el Consell seguirà apostat per una perspectiva integradora i transversal que coordine els recursos de totes les conselleries implicades que formen part de la Comissió Interdepartamental de Salut Mental (Sanitat, Educació i Servicis Socials).

Respecte a Servicis Socials, la consellera ha indicat que, per a enguany, el seu departament destina més de 18 milions d’euros a diversos programes d’integració laboral i foment de l’autonomia personal o de l’accessibilitat de les persones afectades per alguna discapacitat.

La vicepresidenta ha conclòs que el Govern Valencià activarà “els millors mitjans al nostre abast per a cuidar dels més vulnerables, perquè és de justícia i ens enriquix a tots com a comunitat”.

Fecha: 15/10/2024